**Jön a 33. THEALTER, ismét Szegeden találkoznak a függetlenek**

**Július 25-30. között rendezik meg a 33. THEALTER színházi fesztivált Szegeden. Az idén hatnapos rendezvényen klasszikus művek kortárs adaptációit, személyes történeteket, női sorsokat, zenés színházat láthatnak a nézők. De lesznek performanszok és közösségi színházi előadások is. Megismerhetik a társadalom perifériáján élők problémáit, és új formációkkal, fiatalokból szerveződő társulatokkal is találkozhatnak.**

**Július 25-én** a budapesti **Katona József Színház *Médeia*** című előadásával indul a fesztivál a Régi Zsinagógában. **Bagossy Júlia** rendezésében a mitológia modern történetté válik. Médeia egy ma is élő anya és szerelmes nő. Az első nap **Bagossy Júlia másik** rendezésével zárul. A **Freeszfe Egyesület *Az üvegbura*** című előadásában, egy újabb sokoldalú női karaktert emel színpadra Sylvia Plath regénye nyomán.

Két **Freeszfe-performanszt** is láthatnak a nézők: **Kozma Zsófia Rebeka *Present Imperfectje*** a visszautasítás témája köré épül, **Fodor Orsolya *Johannája*** pedig a Régi Zsinagóga terére alakítva vizsgálja, milyen volt valójában Jeanne D'Arc.

Az énkeresés és a bátor női karakterek vonalát erősíti a **Manna Produkció** ***Anya születik!*** előadása, ahol humorral nézünk az anyaszerepre, valamint a **FÜGE Produkció, a Manna Produkció és a Szentendrei Teátrum** közös előadása, a ***Született: Wágner Emese***. Ez utóbbiban **Szalontay Tünde, az előadás színésznője,** saját örökbefogadásának felismerése után kénytelen újra felépíteni önmagát.

Két rendezéssel érkezik a fesztiválra **Fábián Péter**: a győri **RÉV Színház *Jókedvvel, bőséggel*** előadása szatirikusan visz közel saját kultúránkhoz egy szavalóverseny zsűrijén keresztül. A **Háda Fruzsina** által előadott - és vele közösen rendezett - ***Budapest-Záhony*** pedig megmutatja, mit jelentett egy kislány, egy város, és az oda visszatérő felnőtt színésznő számára a rendszerváltás.

A fiatalokból álló **DanteCasino** két előadással vesz részt a fesztiválon: a Régi Zsinagóga kertjében ***Az Ízetlen Paprikáskrumpli*** című mesejátékukban az Üveghegyen túlra vezetik a közönséget, míg az ***Osztályfőnöki*** című előadáson a nézők egy osztályközösség tagijaként beszélnek át jelentős problémákat.

Az idén tíz éves **FAQ Színház** ***Bálvány*** című koncert-színházi előadása közös emlékezés, személyes élményközlés, reflexió a jelenre. Színház és zene másképpen kapcsolódik a **Közmunka Színház *Zenekatasztrófá***jában, aminek középpontjában a bohóc archetípusa áll: esendő, tétlen, naiv, tudatos bolond – mi a viszonya hozzánk, a tevékeny emberhez?

Az érvényesülés, a kiállás, a kapcsolódás, a világ megértésének vágyához vezetnek a **Tér 12 Kulturális Egyesület**, a **Sajátszínház-Szívhang Társulat** és a **Ferencvárosi Pinceszínház-Freeszfe Egyesület** előadásai. A ***Párker Péter*** címszereplője Youtube-csatornán teszi fel kérdéseit és mondja el gondolatait a világról. A ***Mindennek ellenére?!*** színházi workshopon saját és másokért tanúsított kiállásukról gondolkodhatnak a résztvevők, míg a ***Mirad, egy fiú Boszniából*** a délszláv háború tereibe emeli be a nézőket, miközben az emberi kapcsolatokra figyel.

Szegedi kezdeményezéseket is láthat a közönség: a **Homo Ludens Project *Jaj a legyőzötteknek*** előadása egy Cserna-Szabó András ihlette lakomára invitál. A **Kooperáló Színházpedagógiai Alkotótér Szövet Alkotóműhelyének *Özönviz***ea szegedi nagyárvíz személyes történeteit dolgozza fel közösségi színházi formájában,a **Metanoia Artopédia** ***A Kert*** című tárgy-színházi produkciója az ember és természet viszonyáról gondolkodik. A THEALTER művészeti vezetője, Balog József és a Kooperálót irányító Kállai Ákos **Színházállítás** címmel workshopot tart, amely ingyenes munkabemutatóval zárul.

A fesztivált szervező MASZK Egyesület idén nem kapott működési támogatást, és a meghívottak közül ugyanebbe a helyzetbe került a Homo Ludens Project, a Metanoia Artopédia, az FAQ Színház és a RÉV Színház is. Velük is szolidaritást vállalnak a szervezők, amikor jóval kevesebb pénzből, de a megszokott színvonalon rendezik meg a THEALTER-t.

A Kritikus Szekció Proics Lillával és Jászay Tamással idén is Zoomon jelentkezik délutánonként, és ők ketten fognak napi blogban tudósítani az előadásokról.

A részletes program már elérhető a thealter.hu-n, az online jegyvásárlás a tixa.hu/thealter oldalon hamarosan indul.

A 33. THEALTER fesztivál fő támogatói Szeged MJV Önkormányzata, az NKA Kulturális Fesztiválok Kollégiuma és Színházművészet Kollégiuma, a Kulturális és Innovációs Minisztérium, a Nemzeti Kulturális Támogatáskezelő és a Szegedi Rendezvény- és Médiaközpont Nonprofit Kft., médiatámogatója a Revizor – a kritikai portál.